Video: Nuwe seisoen van ‘Real Housewives’ skop afHooffoto: Anita Lloyd, Amy Klein hans-Curd, Karen Schwendtke, Mariska Thorpe en Michelle van Zyl gaan die Wynlande op hol hê. (Foto: Jhua-Nine Wyrley-Birch) Daar is Donderdagaand uiteindelik van naderby kennis gemaak met die ses vroue wat die rolverdeling van die eerste seisoen van Die Real Housewives van die Wynlande uitmaak. Amy Kleinhans-Curd, ‘n voormalige Mej. Suid-Afrika, Anita Lloyd, Candice Bester, Karen Schwendtke, Mariska Thorpe en Michelle van Zyl wys in dié reeks presies hoe uitdagend ’n luukse lewe in die wynlande nou eintlik is. Die room van die Kaapse vermaakbedryf het Donderdagaand geskitter tydens die eksklusiewe bekendstelling van die seisoen. Loki Rothman, Eva du Preez, Margot, Marciel Hopkins, Armand Aucamp, Katinka Oosthuizen, Devonecia Swartz en ander belangrike rolspelers in die bedryf soos Cornelia Faasen, Karen Meiring en Waldimar Pelser het die geleentheid bygewoon. kykNET-kykers is Donderdagaand met die intrapslag aan Amy bekendgestel, wat in 1992 die eerste vrou van kleur was om as Mej. Suid-Afrika gekroon te word. Sy woon tans in ’n huurhuis omdat haar gesinshuis op die plaas opknappings ondergaan. “Real Housewives van Pretoria” se Kiki La Coco het die dames van die Wynlande kom ondersteun. (Foto: Jhua-Nine Wyrley-Birch/Maroela Media) Karen Schwendtke bly al vir vyf jaar in die Val de Vie-landgoed en het ’n “ingebore liefde vir perde”. Sy ry gereeld op haar peperduur Arabiere en teel ook met dié gesogte resiesperdspesie. Karen maak dadelik oop oor haar twee dogters uit haar huwelik van 22 jaar. Sy spog oor haar oudste, Saskia, wat tans in Dubai skoolgaan. “Sy was verskriklik bevoorreg om in te kom in een van die topskole. So, sy is voor haar peers wat sy in die Boland agtergelaat het,” verklaar Karen trots. Amy nooi dié huisvroue na die bekendstelling van haar nuwe Cap Classique-vonkelwyn, Amelia, maar Karen vind dit nodig om op te merk dat Amy “nooit Amelia sal wees nie”. (Foto: Jhua-Nine Wyrley-Birch/Maroela Media) Dit was egter Anita Lloyd, vrou van die KWV-baas Boyce Lloyd, wat veral kykers na hulle asems laat snak het met die kwinkslae wat sy kwytgeraak het. Anita sê eerlik vir Amy hoe sy oor die eerste proe voel en voeg by dat sy uiteraard wyn ken omdat haar man die uitvoerende hoof van KWV is. “Ek ken hulle nie. Glad nie,” sê Mariska, die voormalige welvaartbestuurder en fiksheidsmodel, oor KWV. “Almal ken dit in hierdie hele land. KWV!? Jinne, dolla!” reageer Karen geskok. Dié nuwe reeks is tydens ‘n spoggerige funksie in die Wynlande bekendgestel. (Foto: Jhua-Nine Wyrley-Birch/Maroela Media) Daarna begin die huisvroue van hulle kinders praat en Anita laat weet almal in die vertrek dat sy uiteindelik “child-free” is. In aansluiting hierby, betreur Mariska al die druk wat daar deesdae op vroue is om kinders te baar, maar Anita reken dis net hier in ons wêreldjie waar dit die geval is en nie, byvoorbeeld, in Europa nie: “Vroue regoor die wêreld baklei vir vroueregte.” Anderkant Simonsberg in Stellenbosch ontmoet kykers die voormalige sangeres Candice Bester, wat haar kunstenaarslewe vir ’n ander beroep opgegee het. Toe sy begin praat oor haar man, Werner, en die moeilike dae waardeur hulle moes gaan, loop die trane. “Ons wou baie graag meer kinders gehad het,” vertel sy bewoë nadat sy haar enigste dogter, Emma, by die skool afgelaai het. Candice het ses miskrame gehad en vir eers “daai bootjie laat vaar.” Al het sy nou ’n stimulerende werk, droom sy steeds daarvan om weer te begin sing. “Musiek is my eerste liefde. Dis wat my gelukkig maak.” Die Real Housewives van die Wynlande wys Donderdae om 20:00 op kykNET (DStv-kanaal 144) en is beskikbaar op DStv Catch Up.